b'\n_START_ARTICLE_\nLothar Matth\xc3\xa4us\n_START_SECTION_\n\xc5\xbdivljenje in delo\n_START_PARAGRAPH_\nMatth\xc3\xa4us se je v svoji aktivni karieri udele\xc5\xbeil petih svetovnih prvenstev (1982, 1986, 1990, 1994, 1998) in je s 150-imi tekmami, odigranimi v nem\xc5\xa1kem nacionalnem dresu, absolutni rekorder. V vlogi kapetana izbrane vrste je popeljal Nem\xc4\x8dijo do 3. naslova svetovnega prvaka v nogometu in se s tem uvrstil med 5 \xc4\x8dastnih igralcev nem\xc5\xa1ke reprezentance, ki jih izbira nem\xc5\xa1ka nogometna zveza. Leta 1990 je bil izbran za najbolj\xc5\xa1ega evropskega nogometa\xc5\xa1a, leto kasneje pa \xc5\xa1e za najbolj\xc5\xa1ega v svetovnem merilu. V svoji klubski karieri je med drugim igral za klube, kot so: Borussia M\xc3\xb6nchengladbach, Bayern M\xc3\xbcnchen in Inter Milan. Leta 2001 je za\xc4\x8del trenersko pot. Nazadnje je od septembra leta 2010 do septembra 2011 vodil \xc4\x8dlansko selekcijo Bolgarije.\n_START_SECTION_\nMladost\n_START_PARAGRAPH_\nPri devetih letih je za\xc4\x8del igrati v krajevnem mo\xc5\xa1tvu 1. FC Herzogenaurach. Po kon\xc4\x8danem \xc5\xa1olanju se je za\xc4\x8del uvajati kot notranji opremljevalec domov, toda \xc5\xa1e naprej se je osredoto\xc4\x8dal na igranje nogometa. Z 18-imi leti je postal \xc4\x8dlan nem\xc5\xa1ke mladinske A reprezentance.\n_START_SECTION_\n\xc4\x8clanska kariera\xe2\x80\x93veliki preboj v Gladbachu in preskok v izbrano vrsto Nem\xc4\x8dije\n_START_PARAGRAPH_\nPoleti 1979 je takrat kot 18-letnik prestopil v prvoliga\xc5\xa1ko mo\xc5\xa1tvo Borussije iz M\xc3\xb6nchengladbacha. Pod vodstvom trenerja Juppa Heynckesea je uspel postati \xc4\x8dlan za\xc4\x8detne enajsterice in nepogre\xc5\xa1ljiv \xc4\x8dlen vezne linije. \xc5\xbde v prvi liga\xc5\xa1ki sezoni je Matth\xc3\xa4us s svojo ekipo dosegel finale pokala UEFA, ki so ga izgubili proti mo\xc5\xa1tvu Eintrachta iz Frankfurta. Reprezentan\xc4\x8dni selektor Jupp Derwall je vpoklical Matth\xc3\xa4usa v izbrano mo\xc5\xa1tvo za nastop na evropskem prvenstvu leta 1980 v Italiji. Na turnirju, ki ga je Nem\xc4\x8dija tudi osvojila, je debitiral 14. junija v Neaplju na tekmi skupinskega dela proti izbrani vrsti Nizozemske, ko je v igro vstopil v 73. minuti pri vodstvu Nem\xc4\x8dije s 3:0. Mladi Lothar Matth\xc3\xa4us je v 79. minuti storil prekr\xc5\xa1ek za enajstmetrovko in tekma se je kon\xc4\x8dala s tesno zmago s 3:2. Ta nastop je bil njegov edini na prvenstvu tudi zaradi tega, ker je na isti poziciji igral Bernd Schuster, ki je kot kreator nem\xc5\xa1ke igre prikazal izvrstno igro._NEWLINE_V naslednjih letih je v Borussiji M\xc3\xb6nchengladbach igral v vezni liniji in s konstantno igro potrdil status nem\xc5\xa1kega reprezentanta. Leta 1982 je bil \xc4\x8dlan nacionalne selekcije na svetovnem prvenstvu v \xc5\xa0paniji. \xc4\x8ceprav je Nem\xc4\x8dija postala svetovni podprvak\xe2\x80\x93v finalu so z 1:3 izgubili proti Italiji, prvenstvo ni potekalo po \xc5\xbeeljah Lotharja Matth\xc3\xa4usa. Dvakrat je bil zamenjan v skupinski fazi turnirja in tudi preostanek je pre\xc5\xbeivel na klopi za rezervne igralce. Selektor Derwall je raje anga\xc5\xbeiral Paula Breitnerja, s katerim je zakopal bojno sekiro in mu ponudil glavno vlogo med vezisti. Borussija M\xc3\xb6nchengladbach je odigrala te\xc5\xbeko sezono 1983/84, ki jo je zaklju\xc4\x8dila s 3. mestom v prvenstvu in uvrstitvijo v finale pokala DFB, v katerem so se pomerili z mo\xc5\xa1tvom m\xc3\xbcnchenskega Bayerna. Medtem je Matth\xc3\xa4us \xc5\xbee podpisal pogodbo o prestopu v bavarsko ekipo, sam prestop pa je javno naznanil pred samim finalom, v katerem sta se torej merila njegovo staro in novo mo\xc5\xa1tvo. Pri izvajanju enajstmetrovk\xe2\x80\x93redni del se je kon\xc4\x8dal neodlo\xc4\x8deno z 1:1, je zapravil svoj strel z bele to\xc4\x8dke. Tudi Norbert Ringels je zgre\xc5\xa1il in Bayern je osvojil lovoriko s skupnim rezultatom 7:6._NEWLINE_Leta 1984 je na evropskem prvenstvu v Franciji igral \xc5\xbee svoj tretji veliki turnir. V skupinskem delu si je zagotovil mesto v za\xc4\x8detni enajsterici, toda slabi nem\xc5\xa1ki Elf, kakor Nemci poimenujejo svojo reprezentanco, se ni prebil skozi predtekmovanje. Med drugim je med samim prvenstvom skupaj s klubskim kolegom iz M\xc3\xb6nchengladbacha Hansom G\xc3\xbcntherjem Brunsom, bil kot prvi nem\xc5\xa1ki reprezentant kaznovan z globo v vi\xc5\xa1ini 1000 nem\xc5\xa1kih mark, ker naj bi pono\xc4\x8di tajno zapustil nem\xc5\xa1ki tabor in bil opa\xc5\xbeen v bli\xc5\xbenji gostilni.\n_START_SECTION_\nPrvi naslov dr\xc5\xbeavnega prvaka in vzpon v dr\xc5\xbeavni reprezentanci\n_START_PARAGRAPH_\nZanj je FC Bayern M\xc3\xbcnchen v poletnem prestopnem roku leta 1984 od\xc5\xa1tel Borussiji iz M\xc3\xb6nchengladbacha 2,4 milijona nem\xc5\xa1kih mark od\xc5\xa1kodnine. Pri\xc4\x8dakovanja njegovega novega delodajalca so bila velika, kajti v tistem \xc4\x8dasu je klub ostal brez dveh odli\xc4\x8dnih igralcev; Karla Heinza Rummeniggeja in Paula Breitnerja. Nastalo luknjo na sredini igri\xc5\xa1\xc4\x8da naj bi zapolnil ravno Matth\xc3\xa4us. Udo Lattek je oblikoval novo ekipo in pod njegovim vodstvom je Lothar Matth\xc3\xa4us postal vezni igralec svetovnega formata. Kot kreator igre je svoje mo\xc5\xa1tvo \xc5\xbee v prvi sezoni leta 1985 popeljal do naslova dr\xc5\xbeavnega prvaka. Leta 1986 je bil z Bayernom ponovno prvak, poleg tega pa so osvojili \xc5\xa1e pokalno lovoriko. Novi selektor nem\xc5\xa1ke reprezentance Franz Beckenbauer je tedaj tudi v reprezentan\xc4\x8dnih tekmah polo\xc5\xbeil ve\xc4\x8djo odgovornost na ple\xc4\x8da Lotharja Matth\xc3\xa4usa. Poleti leta 1986 je kot stalni igralec v izbrani vrsti odpotoval na mundial v Mehiko. Skupaj z rutiniranim Felixom Magathom sta oblikovala dvojec na sredini igri\xc5\xa1\xc4\x8da. V osmini finala na tekmi proti Maroku je Matth\xc3\xa4us iz prostega strela s 30-ih metrov 3 minute pred koncem rednega dela zadel za nem\xc5\xa1ko zmago z 1:0. Z zmagama proti Mehiki in Franciji se je nem\xc5\xa1ka izbrana vrsta uvrstila v finale svetovnega prvenstva, kjer se je pomerila z reprezentanco Argentine. Beckenbauer je ravno Matth\xc3\xa4usu zaupal pokrivanje argentinskega zvezdnika Diega Armanda Maradone. Nem\xc4\x8dija je finale izgubila z rezultatom 2:3 in tako kot leta 1982 postala svetovni podprvak. V nem\xc5\xa1kem prvenstvu leta 1987 je z Bayernom osvojil \xc5\xbee svoj 3. naslov prvaka in nastopil v finalu evropskega pokala dr\xc5\xbeavnih prvakov. Z rezultatom 2:1 je slavilo mo\xc5\xa1tvo FC Porta. \xc5\xa0e pred tem, 25. marca 1987 je Matth\xc3\xa4us nem\xc5\xa1ki Elf prvi\xc4\x8d popeljal na zelenico v vlogi kapetana. V za\xc4\x8detku leta 1988 je oznanil svoj prestop k milanskemu Interju. Italijanski gigant je zanj od\xc5\xa1tel 8,4 milijona nem\xc5\xa1kih mark od\xc5\xa1kodnine. Pred tem je bil Matth\xc3\xa4us na evropskem prvenstvu v rodni Nem\xc4\x8diji istega leta prvi\xc4\x8d kapetan nem\xc5\xa1ke izbrane vrste na velikem turnirju, ki ga je sicer Nem\xc4\x8dija kot gostiteljica izgubila v finalu z 1:2 proti Nizozemski.\n_START_SECTION_\nSvetovni prvak na mundialu v Italiji in vrhunec kariere\n_START_PARAGRAPH_\nPod vodstvom trenerja Giovannija Trapattonija se je Matth\xc3\xa4us \xc5\xa1e naprej razvijal tako kot igralec kot tudi vodilna osebnost ekipe. V italijanski Seriji A, ki je tedaj veljala za najmo\xc4\x8dnej\xc5\xa1o ligo na svetu, mu je uspel preskok med svetovne zvezdnike nogometne igre. Na koncu svoje prve sezone na Apeninskem polotoku je z Interjem po devetih letih osvojil italijansko prvenstvo in poleg Diega Maradone veljal za najbolj\xc5\xa1ega igralca v ligi. \xc5\xbde naslednjega leta 1990 je bilo odigrano svetovno prvenstvo v Italiji. Matth\xc3\xa4us je kreiral nem\xc5\xa1ko igro na sredini in dosegel 4 zadetke. Nem\xc4\x8dija je tretji\xc4\x8d zapored dosegla finale mundiala in premagala Argentino z 1:0. Leto 1990 je bilo zanj vrhunec v igralski karieri, kajti odlikovan je bil s 4 priznanji: izbran je bil za najbolj\xc5\xa1ega nogometa\xc5\xa1a leta v Nem\xc4\x8diji, evropskega nogometa\xc5\xa1a leta, najbolj\xc5\xa1ega nem\xc5\xa1kega \xc5\xa1portnika in neuradno tudi za najbolj\xc5\xa1ega nogometa\xc5\xa1a na svetu. Tudi na klubskem podro\xc4\x8dju je nadaljeval uspe\xc5\xa1no serijo zmag. V finalu pokala UEFA leta 1991 je Inter premagal AS Romo, pri \xc4\x8demer je Matth\xc3\xa4us prispeval en zadetek. Poleg tega je bil izbran za prvega, uradno najbolj\xc5\xa1ega nogometa\xc5\xa1a na svetu. Nekaj mesecev kasneje- Matth\xc3\xa4us se je \xc5\xbee dogovoril za prestop k torinskemu Juventusu, si je na tekmi proti Parmi strgal kri\xc5\xbene vezi. Zaradi po\xc5\xa1kodbe je moral kapetan nem\xc5\xa1ke reprezentance odpovedati svoj nastop na evropskem prvenstvu leta 1992, kjer je Nem\xc4\x8dija v finalu do\xc5\xbeivela poraz v tekmi z izbrano vrsto Danske. Inter je ra\xc4\x8dunal na njegovo vrnitev \xc5\xbee proti koncu leta. Po operaciji pri dr. Steadmanu v Vailu (Kolorado-ZDA) je Matth\xc3\xa4us stran od o\xc4\x8di javnosti treniral v gorah in dnevno delal na svoji vrnitvi na stadionske zelenice. Juventus je zaradi njegove po\xc5\xa1kodbe umaknil svojo ponudbo, toda zanimanje zanj je spet pokazal Bayern M\xc3\xbcnchen in po izpla\xc4\x8dani od\xc5\xa1kodnini v vi\xc5\xa1ini 4,2 milijona nem\xc5\xa1kih mark je Matth\xc3\xa4us v avgustu leta 1992 zopet prestopil k Bayernu. Po navedbah Lotharja Matth\xc3\xa4usa je takratni predsednik milanskega Interja privolil v njegov prestop samo pod pogojem, da v prihodnosti ne bo zaigral za noben drug italijanski klub.\n_START_SECTION_\nVrnitev v Nem\xc4\x8dijo in igranje na poziciji libera\n_START_PARAGRAPH_\n5 mesecev po po\xc5\xa1kodbi kri\xc5\xbenih vezi se je vrnil na stadione nem\xc5\xa1ke Bundeslige. 21. novembra 1992 je v dvoboju proti ekipi Bayerja 04 iz Leverkusena dosegel zadetek, ki je bil razgla\xc5\xa1en za gol leta v Nem\xc4\x8diji. Dr\xc5\xbeavno prvenstvo leta 1993 je Bayern kon\xc4\x8dal na skupnem 2. mestu, takoj za ekipo Werderja iz Bremna. Po slabih predstavah nem\xc5\xa1ke reprezentance na severnoameri\xc5\xa1ki turneji je selektor mo\xc5\xa1tva Berti Vogts reagiral na neu\xc4\x8dinkovito igro v obrambi in preuredil svoj sistem igre. Matth\xc3\xa4us je od\xc5\xa1el s pozicije centralnega veznega igralca na mesto libera medtem, ko naj bi Andreas M\xc3\xb6ller zapolnil praznino na sredini. Kmalu je na isti igralni poziciji pristal tudi pri Bayernu. Sprememba igralnega polo\xc5\xbeaja se je izkazala za pravilno, kajti tudi iz obrambe je Matth\xc3\xa4us lahko vplival na potek igre. \xc5\xa0e naprej se je namre\xc4\x8d vklju\xc4\x8deval v napadalne akcije in vodil kontra napade. Leta 1994 je Franz Beckenbauer popeljal Bayern do naslova dr\xc5\xbeavnega prvaka, prvega po \xc5\xa1tirih letih. Poleti istega leta je Lothar Matth\xc3\xa4us drugi\xc4\x8d v karieri v vlogi reprezentan\xc4\x8dnega kapetana odpotoval na SP, tokrat v ZDA. Nem\xc4\x8dija je suvereno osvojila prvo mesto v skupinskem delu, toda njena obramba je bila vse prej kot u\xc4\x8dinkovita. V osmini finala, kjer je Nem\xc4\x8dija s 3:2 premagala Belgijo je Matth\xc3\xa4us zaradi prejetega udarca ostal v sla\xc4\x8dilnici. V \xc4\x8detrtfinalu proti Bolgariji je Nem\xc4\x8dija kon\xc4\x8dala s svojimi nastopi na SP. Matth\xc3\xa4us je sicer zadel za vodstvo z 1:0, toda dva zadetka Bolgarov sta pomenila slovo nem\xc5\xa1kega mo\xc5\xa1tva._NEWLINE_Na\xc5\xbealost je ostal zvest po\xc5\xa1kodbam. V za\xc4\x8detku leta 1995 si je na prijateljski tekmi strgal ahilovo tetivo, kar ga je za ve\xc4\x8d mesecev preselilo med gledalce. Odsotnost vodje obrambe se je pri Bayernu \xc5\xa1e kako poznala, kajti sezona 1994/95 je potekala porazno. Konec leta 1995 se je po po\xc5\xa1kodbi vrnil, toda nogometni kritiki so menili, da pri njegovih 34-ih letih in dveh hudih po\xc5\xa1kodbah ne more ve\xc4\x8d dose\xc4\x8di dobre kondicijske pripravljenosti. Toda Matth\xc3\xa4us se je boril in s svojimi predstavami, opozoril, da v nogometu \xc5\xa1e ni rekel zadnje besede._NEWLINE_Leta 1996 je Bayern v pokalu UEFA premagal francoski Bordeaux in Matth\xc3\xa4us je \xc5\xbee drugi\xc4\x8d osvojil to evropsko lovoriko. Po svoji drugi po\xc5\xa1kodbi se ni poslovil od dresa z dr\xc5\xbeavnim grbom. Vsi so pri\xc4\x8dakoval njegovo vrnitev \xc5\xbee v pripravah za evropsko prvenstvo leta 1996. Toda Lothar Matth\xc3\xa4us ni na\xc5\xa1el skupnega jezika s selektorjem Vogtsom, \xc4\x8digar prva izbira je bil kapetan J\xc3\xb6rgen Klinsmann. Odnos med Klinsmannom in Matth\xc3\xa4usom, ki sta bila soigralca tako v Interju, kot tudi v Bayernu je bil zelo napet. Poleti leta 1996 je Matth\xc3\xa4us v Bildu objavil\xc2\xa0\xc2\xbbtajni\xc2\xab\xc2\xa0dnevnik, v katerem je opisal podrobnosti iz Bayernove sla\xc4\x8dilnice, \xc5\xa1e posebej tiste o Klinsmannu. Zaradi pisanja je sledil odvzem traku mo\xc5\xa1tvenega kapetana v M\xc3\xbcnchnu. Navkljub medijski vojni je stopnjeval svojo igralsko formo in leta 1997 pod vodstvom trenerja Trapattonija osvojil \xc5\xbee svoj peti naslov dr\xc5\xbeavnega prvaka. Po skoraj \xc5\xa1tirih letih je zopet zaigral tudi za nem\xc5\xa1ko reprezentanco.\n_START_SECTION_\n5. udele\xc5\xbeba na svetovnem prvenstvu in po\xc4\x8dasni zaton v igralski karieri\n_START_PARAGRAPH_\nPri 37-ih letih se je Matth\xc3\xa4us leta 1998 udele\xc5\xbeil \xc5\xbee svojega petega in hkrati zadnjega svetovnega prvenstva. V skupinskem delu je na tekmi proti reprezentanci takratne Jugoslavije v igro pri\xc5\xa1el pri zaostanku Nem\xc4\x8dije z 0:2. Nem\xc4\x8dija je uspela iztr\xc5\xbeiti neodlo\xc4\x8den rezultat 2:2. Tekmo proti Iranu je za\xc4\x8del v za\xc4\x8detni postavi in tako je Nem\xc4\x8dija bila prva v skupini. V osmini finala proti Mehiki je zopet zaigral na poziciji libera. Elf je dosegel \xc4\x8detrtfinale, v katerem pa je nepri\xc4\x8dakovano izgubil proti presene\xc4\x8denju prvenstva-mo\xc5\xa1tvu Hrva\xc5\xa1ke, s 0:3. Za Matth\xc3\xa4usa je bil to zadnji mundial, na katerem je s svojo 25. tekmo postavil nov svetovni rekord po \xc5\xa1tevilu odigranih tekem na SP. Po razo\xc4\x8daranju na svetovnem prvenstvu je vajeti reprezentance prevzel Erich Ribbeck in pregovoril Matth\xc3\xa4usa, da je nadaljeval z igranjem za izbrano vrsto. Tudi v klubu je pri\xc5\xa1lo do zamenjave trenerja z Ottmarjem Hitzfeldom na \xc4\x8delu, ki je veliko stavil na rutiniranega Matth\xc3\xa4usa. Kljub starosti 38-ih let je odigral sezono na visokem nivoju in bil leta 1999 izbran za nem\xc5\xa1kega igralca leta. Pravi \xc5\xa1ok je ekipa Bayerna do\xc5\xbeivela v finalu UEFA lige prvakov, ko je po vodstvu z 1:0 v zadnjih sekundah tekmo proti Manchestru Unitedu izgubila z 1:2. Matth\xc3\xa4us je\xe2\x80\x93prepri\xc4\x8dan v zmago, malo pred koncem zahteval menjavo in tako drugi\xc4\x8d v karieri ostal brez tako \xc5\xbeelene lovorike v evropski Ligi prvakov. Zadnjo tekmo za bavarsko ekipo je odigral 8. marca 2000 proti mo\xc5\xa1tvu Reala iz Madrida, ki so jo Bavarci dobili s 4:1. Po zaklju\xc4\x8dku kariere v Bundesligi se je preselil v Major Leauge Soccer k mo\xc5\xa1tvu New York Stars. Tam je igral od marca do septembra 2000. Selektor Ribbeck mu je ponudil mesto v reprezentanci za nastop na evropskem prvenstvu leta 2000, toda \xc5\xbee kmalu je Matth\xc3\xa4us dal slutiti, da bo po prvenstvu zapustil nem\xc5\xa1ko izbrano vrsto. Po slabi predstavi na turnirju\xe2\x80\x93Nemci so se poslovili \xc5\xbee po predtekmovanju, so ga mediji zaradi prestopa v ZDA mo\xc4\x8dno kritizirali. Zadnja tekma skupinskega dela proti Portugalski, ki so jo izgubili z 0:3, je bila njegova 150. in tudi zadnja v nem\xc5\xa1kem nacionalnem dresu s \xc5\xa1tevilko 10. Ve\xc4\x8d kot 20 let je bil aktiven \xc4\x8dlan nem\xc5\xa1ke reprezentance in se je doslej kot edini igralec udele\xc5\xbeil 5 svetovnih prvenstev.'